Leta 1938 je dobil prestižno dirko 24 ur Le Mansa skupaj z Jeanom Trémouletom. Nato je moral dirkaško kariero prekiniti zaradi druge svetovne vojne, v sezoni 1947 pa je dobil dve dirki, Veliko nagrado Roussillona in Veliko nagrado Marseilla. V Formuli 1 je debitiral na dirki za Veliko nagrado Belgije v sezoni 1950, kjer je odstopil v dvaindvajsetem krogu zaradi okvare črpalke za olje. Na naslednji dirki za Veliko nagrado Francije pa je skupaj s Philippom Étancelinom osvojil peto mesto, kar je njegova edina uvrstitev med dobitnike točk. Zadnjič je v Formuli 1 nastopil na domači dirki za Veliko nagrado Francije v naslednji sezoni 1951, kjer je zasedel osmo mesto z več kot osmimi krogi zaostanka za zmagovalcem. Umrl je leta 1983.